钦定古今图书集成/明伦汇编/交谊典/第054卷 > 《上巳日燕太学听弹琴诗序》韩愈
## 钦定古今图书集成/明伦汇编/交谊典/第054卷 > 《上巳日燕太学听弹琴诗序》韩愈

“与众乐之之谓‘乐’。”乐而不失其正，又乐之尢也。四方
无斗争金革之声，京师之人，既庶且丰。天子念致理
之艰难，乐安居之闲暇，肇置三令节，诏公卿群有司，
至于其日，率厥官属，饮酒以乐，所以同其休，宣其和，
感其心，成其文者也。三月初吉，实惟其时。司业武公
少仪，于是总太学儒官三十有六人，列燕于祭酒之
堂。樽俎既陈，肴羞惟时，盏斝叙行，献酬有容，歌风雅
之古辞，斥边鄙之新声，褒衣危冠，愉愉如也。有一儒
生，魁然其形，抱琴而来，历阶而升，坐于樽俎之南。鼓
有虞氏之南风，赓之以文王宣父之操，优游夷愉，广
厚高明，追三代之遗音，想舞雩之咏叹，及暮而还，皆
充然若有所得也。武公于是作歌诗以美之，命属官
咸作之，命四门博士昌黎韩愈叙之。